KOMISSION KERTOMUS NEUVOSTOLLE JA EUROOPAN PARLAMENTILLE - Hongkongin erityishallintoalue: neljäs vuosikertomus - 2001

1. Johdanto

2. "Yksi maa, kaksi järjestelmää" -periaatteen lujittaminen ja soveltaminen

3. Hallintojärjestelmän kehitys, vastuuvelvollisuus ja demokratia

4. Lainsäädännön kehittyminen

5. Talous

6. Hongkongin erityishallintoalue kansainvälisenä kumppanina

7. Euroopan unionin ja Hongkongin väliset suhteet

8. Päätelmät

HONGKONG: vuosikertomus 2001

1. Johdanto

Hongkongin luovuttamisesta Kiinalle on kulunut nyt neljä ja puoli vuotta, ja Euroopan unioni seuraa edelleen erittäin kiinnostuneena "yksi maa, kaksi järjestelmää" -periaatteen toteutumista. Hongkongin erityishallintoalueen hallintojärjestelmän, talouden ja yhteiskunnan kehitys on edelleen hyvin tärkeää Euroopan unionille.

EU:lla ja Hongkongilla on monia yhteisiä arvoja, kuten oikeusvaltion periaatteet, yksilönvapauksien ja ihmisoikeuksien kunnioittaminen sekä yrittämisen vapaus. Näiden perusarvojen säilyttäminen ja demokratian kehittäminen ovat edellytys "yksi maa, kaksi järjestelmää" -periaatteen onnistuneelle soveltamiselle Hongkongissa.

Tämän kertomuksen tavoitteena on komission edellisten vuosikertomusten tavoin arvioida, miten Hongkongin erityshallintoalue ja sen suhteet Euroopan unioniin ovat kehittyneet.

2. "Yksi maa, kaksi järjestelmää" -periaatteen lujittaminen ja soveltaminen

- Periaatteen lujittaminen

Kiinan kansantasavallan hallitus vakuutti jälleen kaikissa vuonna 2001 antamissaan virallisissa lausunnoissa noudattavansa "yksi maa, kaksi järjestelmää" -periaatetta. Kiinan pääministeri Zhu Rongji totesi kansankongressille 5. maaliskuuta 2001 annetussa raportissa seuraavaa: "Vuosisadan vaihtuessa Kiina noudattaa edelleen 'yksi maa, kaksi järjestelmää' -periaatetta sekä Hongkongin ja Macaon erityishallintoalueiden perustuslakia. Kiina antaa täyden tukensa Hongkongin ja Macaon hallitusten päämiehille ja hallituksille näiden pyrkiessä hallitsemaan alueita lainsäädännön mukaisesti sekä takaamaan Hongkongin ja Macaon vaurauden ja vakauden pitkällä aikavälillä."

Kiinan presidentti Jiang Zemin vahvisti jälleen noudattavansa tätä periaatetta Hongkongiin 8. maaliskuuta tekemällään vierailulla ja totesi seuraavaa: "Kiinan hallituksen omaksumat periaatteet ovat 'yksi maa, kaksi järjestelmää', Hongkongin hongkongilaishallinto sekä Hongkongin vaurauden ja vakauden täysipainoinen säilyttäminen pitkällä aikavälillä." Hän totesi myös, että "yksi maa, kaksi järjestelmää" -periaatteen soveltaminen on Kiinan hallituksen pitkän aikavälin perustava toimintatapa, josta se ei aio luopua ja jota se ei muuta, mitä tahansa sitten tapahtuukaan."

- Periaatteen soveltaminen

Näistä vakuutuksista huolimatta periaatteen varsinainen soveltaminen on herättänyt jonkin verran keskustelua ja epävarmuutta. Joidenkin perusoikeuksien ja perusvapauksien käyttäminen on koetellut Hongkongin erityishallintoalueen hallituksen kykyä soveltaa niin "kahden järjestelmän" kuin "yhden maankin" käsitteitä. Hallituksen onkin ollut tarpeen etsiä tasapainoa, jota on toisinaan ollut vaikeakin säilyttää. Joidenkin perusoikeuksien ja perusvapauksien käyttäminen on kuitenkin osoittanut, että yhdessä maassa sovelletaan kahta järjestelmää.

- Falun Gongin toiminta

Falun Gong on ollut Manner-Kiinassa kielletty vuodesta 1999 "pahuuden lahkona". Hongkongin erityishallintoalueella lahko on virallisesti rekisteröity, ja se saa toimia Hongkongissa lainsäädännön mukaisesti. Falun Gong -lahkon Hongkongin osasto järjesti paljon huomiota saaneen kansainvälisen kokoontumisen hallituksen tilaisuudessa tammikuun puolessavälissä ja osoitti mieltään Kiinan hallituksen esittämiä lahkon vastaisia kannanottoja kohtaan. Kiinan hallitus vastasi, että "keskushallitus ei aio sallia yhdenkään järjestön tai henkilön yrityksiä tehdä Hongkongista Falun Gongin käyttämää Kiinan vastaisen toiminnan tukikohtaa".

Tämän johdosta alettiin keskustella siitä, pitäisikö Falun Gong poistaa yhdistysrekisteristä tai kieltää Hongkongissa. Jotkin Kiinan poliittisen neuvoa-antavan konferenssin ja Kiinan kansankongressin paikalliset edustajat vaativat vallankumouksellisen toiminnan kieltävän lain laadinnan nopeuttamista perustuslain 23 pykälän mukaisesti. Kiihkeistä kannanotoista huolimatta Kiinan presidentti Jiang Zemin totesi maaliskuussa, että Falun Gong on Hongkongin oma asia ja että asian käsittely on jätettävä Hongkongin hallituksen päämiehelle.

Hongkongin hallituksen päämies Tung Chee-hwa omaksui aiempaa tiukemman kannan ja totesi helmikuussa lainsäädäntöneuvostossa, että kyseessä on "jossain määrin pahuuden lahko", ja myöhemmin kesäkuussa, että Falun Gong on "epäilemättä pahuuden lahko". Tämä luokittelu herätti useiden lainsäätäjien ja Hongkongin katolisen kirkon keskuudessa kiistelyä ja arvostelua. Falun Gongin sallittiin kuitenkin järjestää protesteja ja osoittaa mieltään presidentti Jiang Zeminin vieraillessa Hongkongissa toukokuussa. Sekä hallinnon pääsihteeri että turvallisuusministeri totesivat, että Hongkongin erityishallintoalueen hallitus on sitoutunut ajatuksen-, omantunnon- ja uskonnonvapauden kaltaisten perustavien ihmisoikeuksien suojeluun. Erityishallintoalueen hallitus luopui myös lahkot kieltävää lainsäädäntöä koskevista ehdotuksista, vaikka tiedotusvälineissä esitettiin toisensuuntaisia huhuja. Hallitus myönsi kuitenkin tarkastelleensa lahkot kieltävää ulkomaiden lainsäädäntöä eikä suostunut sulkemaan pois sitä mahdollisuutta, että se voisi antaa vastaavaa lainsäädäntöä, jos Falun Gongin Hongkongin osasto muuttuu kurittomaksi. Hallituksen virkamiesten mukaan Falun Gongin sallitaan jatkaa toimintaansa niin kauan, kuin se noudattaa Hongkongin lainsäädäntöä.

Manner-Kiinassa säilössä pidetty hongkongilainen Falun Gongin jäsen vapautettiin ja palautettiin Hongkongiin erityishallintoalueen hallituksen väliintulon jälkeen. Sekä kyseinen jäsen että Falun Gongin paikallisosasto kiittivät Hongkongin hallitusta tuesta, jota tämä oli antanut vapauttamisen yhteydessä.

- Yhdysvaltalaisen professorin Li Shaominin palauttaminen Hongkongiin

Kiinassa syntynyt, Hongkongissa asuva ja Hongkongin yliopistossa opettava yhdysvaltalainen professori Li Shaomin pidätettiin Manner-Kiinassa helmikuussa ja häntä syytettiin toukokuussa vakoilusta Taiwanin hyväksi. Hänet tuomittiin 14. heinäkuuta vakoilusta Kiinan tuomioistuimessa ja hänet karkotettiin Yhdysvaltoihin. Professori Li ilmoitti välittömästi halukkuudestaan palata Hongkongiin. Tämä herätti oikeudellisen ja poliittisen keskustelun siitä, onko Manner-Kiinan tuomioistuimen antama päätös karkottamisesta Kiinan alueelta pätevä Hongkongissa.

Professori Li palasi Hongkongiin heinäkuun lopulla jatkaakseen työtään Hongkongin yliopistossa, ja Hongkongin maahanmuuttoviranomaiset ottivat hänet takaisin Hongkongiin ongelmitta.

Jotkin kommentoijat (myös professori Li itse) pitivät hänen paluutaan Hongkongiin osoituksena "yksi maa, kaksi järjestelmää" -periaatteen soveltamisesta. Toiset katsoivat, että takaisinottopäätöksellä heikennettiin käsitystä yhdestä maasta.

- Oleskeluoikeus

Ylin muutoksenhakutuomioistuin katsoi heinäkuussa Hongkongin erityishallintoalueen hallituksen kannasta poiketen, että mannerkiinalaisten vanhempien Hongkongissa syntyneillä lapsilla on perustuslain mukainen oikeus oleskella Hongkongissa. Chong Fung-Yuen -nimisen nuoren pojan tapauksesta virinneessä keskustelussa hallitus pyysi ylimmältä muutoksenhakutuomioistuimelta, että tämä pyytäisi Kiinan kansankongressilta tulkintaa asiaan sovellettavista perustuslain säännöksistä. Vaikka ylimmän muutoksenhakutuomioistuimen päätöksessä tunnustettiin Kiinan kansankongressin oikeus tulkita perustuslakia ja tuomioistuin kunnioitti tätä oikeutta, se katsoi asiaan sovellettavien säännösten olevan selkeitä ja ymmärrettäviä. Tämän vuoksi se päätti olla pyytämättä Kiinan kansankongressin tulkintaa.

Kansankongressin alaisen oikeusasioiden työvaliokunnan lausunnossa todettiin, ettei ylimmän muutoksenhakutuomioistuimen tuomio ollut täysin kongressin vuonna 1999 tekemän tulkinnan mukainen. Jotkut ehdottivat, että Hongkongin erityishallintoalueen hallituksen pitäisi pyytää kansankongressilta uudelleen tulkintaa asiaan sovellettavista perustuslain säännöksistä, mutta hallitus päätti pysyä kannassaan, jonka mukaan tulkintaa olisi pyydettävä ainoastaan poikkeustapauksissa.

Manner-Kiinassa syntyneiden ja Hongkongissa asuvien vanhempien adoptoimien lasten tapauksessa ylin muutoksenhakutuomioistuin päätti evätä oleskeluoikeuden hallituksen kannan mukaisesti.

3. Hallintojärjestelmän kehitys, vastuuvelvollisuus ja demokratia

Hallinnon pääsihteeri Anson Chan ilmoitti 12. tammikuuta eroavansa tehtävästään 1. toukokuuta 39-vuotisen virkamiesuran jälkeen. Hän perusteli yhtäkkistä eroaan ennen vuoden 2002 kesäkuuhun pidennetyn virkakautensa päättymistä henkilökohtaisilla syillä. Hän torjui huhut, joiden mukaan yhteistyössä hallituksen päämiehen Tung Chee-hwan kanssa olisi ollut ongelmia. Hongkongin tiedotusvälineissä kerrottiin kuitenkin laajasti heidän kireistä suhteistaan. Jäähyväispuheessaan Anson Chan korosti Hongkongin virkamieskunnan ammattitaidon ja poliittisen riippumattomuuden merkitystä. Hän korosti, että virkamiesten on tärkeää vastaisuudessakin olla rehellisiä vallanpitäjiä kohtaan.

Entinen valtiovarainministeri Donald Tsang, joka jatkoi Anson Chanin tehtävässä 1. toukokuuta alkaen, korosti toimeenpano- ja lainsäädäntövallan välisten suhteiden tiivistämistä ja lupasi tutkia järjestelyjä korkeiden virkamiesten vastuuvelvollisuuden tehostamiseksi ennen perustuslain tarkistusta vuonna 2007. Ennen uuteen virkaansa astumista hän lupasi olla vaarantamatta vapauksia, ihmisoikeuksia ja oikeusvaltion periaatteita.

Antony Leung seurasi Donald Tsangia valtionvarainministerinä. Ennen liittymistään erityishallintoalueen hallitukseen Leung oli huomattava pankkiiri ja toimeenpanoneuvoston jäsen. Hänen nimityksellään on sanottu valmisteltavan muiden kuin virkamiesten osuuden lisäämistä ylimmissä hallintoportaissa.

- Kohti vastuuvelvollisuusjärjestelmää

Hallituksen päämies esitteli vuoden 2000 tervehdyspuheessa antamansa lupauksen mukaisesti tämän vuoden puheessaan tuloksia, joihin oli päästy hallituksen keskusteluissa tulevasta vastuuvelvollisuusjärjestelmästä. Tavoitteena on erottaa politiikan suunnittelu sen täytäntöönpanosta nimittämällä tärkeimpien ministeriöiden johtoon poliittisia edustajia nykyiseen järjestelmään kuuluvien korkeiden virkamiesten sijaan. Nämä poliittiset edustajat ovat samalla jäseninä toimeenpanoneuvostossa, josta tulee todellinen poliittinen elin, kun se tähän asti on ollut yksinomaan osa-aikaisista jäsenistä koostuva neuvoa-antava elin. Poliittiset edustajat vastaavat toimistaan hallituksen päämiehelle.

Perustuslakiasioita käsittelevä lainsäädäntöneuvoston työryhmä on keskustellut säännöllisesti tärkeimpien virkamiesten vastuuvelvollisuusjärjestelmästä. Jotkut lainsäätäjät ovat ehdottaneet, että uuden järjestelmän mukaisesti nimitettyjen tärkeimpien virkamiesten olisi vastattava toimistaan pikemminkin lainsäätäjille kuin hallituksen päämiehelle. Työryhmän puheenjohtaja Andrew Wong totesi vastuuvelvollisuusjärjestelmän parantavan toimeenpano- ja lainsäädäntövallan välisiä suhteita.

- Hallituksen päämiehen valintaa koskeva lakiesitys

Lainsäädäntöneuvosto hyväksyi 11. heinäkuuta hallituksen päämiehen valintaa koskevan lakiesityksen äänin 36 puolesta ja 18 vastaan. Laissa säädetään yksityiskohtaisesti seuraavan hallituksen päämiehen vaaleista, jotka pidetään 24. maaliskuuta 2001.

Esityksessä täsmennetään, että valintakomitean 800 jäsenestä vähintään 100:n on julkisesti ehdotettava hallituksen päämiestä virkaan, että ehdokas voi edustaa ainoastaan itseään ja että hänen on luovuttava kaikkien puolueiden jäsenyydestä, jos hänet valitaan. Esityksessä määritellään myös olosuhteet, joissa Kiinan keskushallinto voi erottaa hallituksen päämiehen tehtävästään. Jotkut kommentoijat ja lainsäätäjät arvostelivat näitä säännöksiä voimakkaasti ja katsoivat, että niillä haitataan demokraattisen puoluejärjestelmän ja Hongkongin itsehallinnon kehittymistä. Perustuslakiasioista vastaava ministeri Michael Suen totesi, että erottamista koskeva säännös on sopusoinnussa perustuslain kanssa ja että se on tarkoitettu tilanteisiin, joissa virka saattaa tulla avoimeksi.

Tung Chee-hwa ilmoitti odotetusti 13. joulukuuta asettuvansa ehdolle toiseksi toimikaudeksi hallituksen päämiehen virkaan. Ilmoitustilaisuudessa oli läsnä 800 henkeä ja heidän joukossaan Hongkongin johtavia liikemiehiä, poliittisia johtajia, kuuluisuuksia ja johtavien järjestöjen edustajia. Tung myönsi, että ensimmäisellä kaudella toiminnassa oli ollut puutteita, mutta lupasi ryhtyä perinpohjaisiin uudistuksiin, lisätä hallituksen vastuuvelvollisuutta ja tehostaa mielipidemittausjärjestelmää.

Kiinan keskushallinnon alaisen Hongkongin yhteistoimiston johtaja ja Kiinan ylin poliittinen johto tukivat avoimesti Tung Chee-hwan ehdokkuutta.

Monet kommentoijat ja lainsäätäjät tuomitsivat sen, että hallituksen päämiehen valitsee perustuslain mukaisesti 800 hengestä koostuva valintakomitea. He vaativat perustuslain muuttamista siten, että hallituksen päämies ja kaikki lainsäädäntöneuvoston jäsenet voitaisiin valita yleisillä välittömillä vaaleilla. Myös kansainväliset tiedotusvälineet suhtautuivat vaalitapaan kielteisesti.

Ammattiyhdistysliikettä edustavan lainsäätäjän Leung Yiu Chungin päätöslauselma, jonka tavoitteena oli muuttaa perustuslakia siten, että hallituksen päämies valittaisiin yleisillä vaaleilla, hylättiin 4. heinäkuuta äänin 37 vastaan ja 21 puolesta.

- Perustuslain tarkistaminen

Hallinnon pääsihteeri Donald Tsang totesi lainsäätäjille 18. toukokuuta, että Hongkongin poliittista kehitystä koskeva tarkistus olisi toteutettava varovaisesti ja asteittain. Hongkongin on tehtävä päätelmät vuonna 2002 pidettävistä hallituksen päämiehen vaaleista ja vuonna 2004 pidettävistä lainsäädäntöneuvoston vaaleista, ennen kuin asiassa edetään pitemmälle.

4. Lainsäädännön kehittyminen

Kansainväliset kysymykset

- Yhdistyneiden Kansakuntien ihmisoikeuskomitea

P. N. Bhagwatin johtama Yhdistyneiden Kansakuntien ihmisoikeuskomitean valtuuskunta vieraili Hongkongissa 6.-10. helmikuuta sen jälkeen, kun komitea oli marraskuussa 1999 tarkastellut Hongkongin laatimaa kansalaisoikeuksia ja poliittisia oikeuksia koskevan kansainvälisen yleissopimuksen (ICCPR) mukaista raporttia. Kaksi vierailijaa tapasivat poliittisten puolueiden, toimeenpanoneuvoston, lainsäädäntöneuvoston ja kansalaisjärjestöjen jäseniä sekä kyseiseen yleissopimukseen liittyvistä kysymyksistä vastaavia hallituksen virkamiehiä. Keskusteluissa käsiteltiin kansalaisoikeuksia ja poliittisia oikeuksia yleisellä tasolla sekä Falun Gongia koskevia kysymyksiä.

Sisäministeri W. K. Lam osallistui huhtikuun lopussa taloudellisia, sosiaalisia ja sivistyksellisiä oikeuksia käsittelevän Yhdistyneiden Kansakuntien komitean (ICESCR) kuulemistilaisuuteen Genevessä. Lam totesi, että Hongkongin erityishallintoalue suhtautuu komitean suosituksiin erittäin vakavasti ja pyrkii varmistamaan asteittain kaikkien asianomaisessa yleissopimuksessa tunnustettujen oikeuksien noudattamisen.

Taloudellisia, sosiaalisia ja sivistyksellisiä oikeuksia käsittelevän Yhdistyneiden Kansakuntien komitean puheenjohtaja Virginia Dan Dan vieraili Hongkongissa heinäkuun puolessavälissä. Vierailunsa aikana hän korosti komitean suositusten olevan oikeudellisesti sitovia. Hän kehotti lisäksi Hongkongin hallitusta laatimaan lakiesityksen rotusyrjinnän torjunnasta.

Hongkongin erityishallintoalueen edustajat osallistuivat heinäkuun lopulla kaikkinaisen rotusyrjinnän poistamista koskevaa kansainvälistä yleissopimusta (ICERD) käsittelevän Yhdistyneiden Kansakuntien komitean kokoukseen Genevessä. Hongkongin edustaja Stephen Wong toisti Hongkongin erityishallintoalueen hallituksen kannan, jonka mukaan rotusyrjinnän torjunta perustuu yksityissektorilla pikemminkin koulutukseen kuin lainsäädäntöön (julkisen sektori osalta Hongkongilla on rotusyrjinnän kieltävä lainsäädäntö).

- Terrorismin torjunta

Hongkongin erityishallintoalueen hallituksen päämies ja hallituksen korkeat virkamiehet ovat antaneet terrorismin tuomitsevia julkisia lausuntoja useaan otteeseen. Hongkongin erityishallintoalue tukee voimakkaasti kansainvälisiä toimia terrorismin torjumiseksi, ja se on antanut kansallista lainsäädäntöä Yhdistyneiden Kansakuntien turvallisuusneuvoston päätöslauselmien 1267 ja 1333 täytäntöön panemiseksi.

Syyskuun 11. päivän terrori-iskujen jälkeen Hongkongin erityishallintoalue sai Kiinan keskushallinnolta perustuslain mukaiset ohjeet panna täytäntöön YK:n turvallisuusneuvoston päätöslauselman 1373, ja hallitus valmistelee tarvittavaa lainsäädäntöä parhaillaan. Hongkong pyrkii lujittamaan voimassa olevaa oikeusjärjestelmää terroristien varojen jäädyttämisen ja takavarikoinnin tehostamiseksi ja aikoo laatia uutta terrorismin vastaista lainsäädäntöä. Hongkongin erityishallintoalueesta tuli rahanpesun vastaisen toimintaryhmän (FATF) puheenjohtaja heinäkuussa, ja se teki useita aloitteita osallistuakseen maailmanlaajuisiin toimiin terrorismin rahoituksen torjumiseksi.

Manner-Kiinaan liittyvät kysymykset

- Perustuslain 23 pykälä

Hongkongin erityishallintoalue tutki tätä arkaluonteista aihetta edelleen varovaisesti. Hallituksen päämies totesi 8. helmikuuta jälleen hallituksen olevan sitoutunut järjestämään laajan yleisen kuulemisen ennen lakiesityksen antamista. Turvallisuusministeri Regina Yip korosti heinäkuun puolessavälissä, ettei erityishallintoalueen hallitus ole laatinut tätä kysymystä koskevaa aikataulua. Hän vakuutti myös, että yleisölle annetaan mahdollisuus keskustella kaikista hallituksen tekemistä ehdotuksista ajallaan.

- Manner-Kiinan ja Hongkongin välinen vastavuoroinen ilmoitusjärjestelmä

Vuonna 2000 tehtyjen järjestelyjen ansiosta Manner-Kiinassa ja Hongkongin erityishallintoalueella pidätettyjen henkilöiden vastavuoroista ilmoitusjärjestelmää alettiin soveltaa 1. tammikuuta 2001. Hallinnollisia järjestelyjä sovelletaan ainoastaan niihin Hongkongissa pysyvästi asuviin henkilöihin, jotka yleinen turvallisuusvirasto ja tullihallinto ovat pidättäneet Manner-Kiinassa, ja ne kattavat 97 prosenttia kaikista pidätyksistä. Hongkongin erityishallintoalue on pyytänyt, että ilmoitusjärjestelmä laajennettaisiin koskemaan myös valtion turvallisuustoimiston pidättämiä henkilöitä. Erityishallintoalueen hallitus tutkii myös mahdollisuutta laajentaa ilmoitusjärjestelmä kattamaan hallinnollinen säilöönotto.

- Rikollisten luovuttamisjärjestelyjä koskevat keskustelut

Manner-Kiina ja Hongkong ovat keskustelleet rikollisten luovuttamisjärjestelyistä vuodesta 1998. Keskusteluja jatkettiin Regina Yipin johtaman valtuuskunnan vieraillessa Beijingissä huhtikuussa. Vaikka edistystä on tapahtunut jonkin verran, keskustelut on vielä saatettava päätökseen. Manner-Kiinan ja Hongkongin viranomaiset jatkavat myös keskusteluja, joiden tavoitteena on antaa tuomituille vangeille mahdollisuus kärsiä rangaistuksensa kotimaassaan.

5. Talous

Vuonna 2001 Hongkongin talous heikkeni nopeasti edelliseen vuoteen verrattuna. Sekä kotimaan että ulkomaan kaupan tulos oli epätyydyttävä. Liike-elämän toimijat vaativat hallitusta puuttumaan tehokkaammin rakennetyöttömyyden lieventämiseen, jotta voidaan kehittää kilpailukykyinen teollisuuspolitiikka ja jotta Hongkongin talous yhdentyy lisää Kiinan talouteen tämän liityttyä Maailman kauppajärjestön (WTO) jäseneksi.

Maailmantalouden taantuma ja ulkomaisen kysynnän yleinen heikentyminen vuonna 2001 vaikutti kielteisesti Hongkongin talouteen, mikä näkyi viennin ja tuonnin laskuna erityisesti vuoden jälkipuoliskolla. Vuonna 2001 viennin kokonaismäärä väheni 5,8 prosenttia ja tuonnin 5,4 prosenttia. Hitaan kaupan ohella kotimainen kysyntä jäi heikoksi, rahan arvo heikkeni edelleen, kiinteistöjen hinnat romahtivat pitkäksi aikaa ja työttömyys lisääntyi. Kun kokonaistuotanto oli vuonna 2000 kasvanut vahvasti 10,5 prosenttia, vuonna 2001 vastaava luku oli ainoastaan 0,1 prosenttia.

Vuonna 2001 toteutetuilla korkotason alennuksilla, joilla seurattiin Yhdysvaltojen korkotason vaihteluita, ei kyetty saamaan aikaan kestävää kasvua pääoma- ja sijoitusmarkkinoilla. Kiinteistömarkkinoilla oli edelleen hiljaista. Hang Seng -indeksi oli laskenut vuoden loppuun mennessä 25 prosenttia, ja sen perusteella tarkasteltuna Hongkongin pörssin tulos vuonna 2001 oli yksi maailman suurten pörssien heikoimmista. Pääomamarkkinoilta hankitut varat vähenivät huomattavasti edelliseen vuoteen nähden. Syyskuun 11. päivän tapahtumien vaikutukset jäivät lyhytaikaiseksi mutta synkensivät lyhyen ja keskipitkän aikavälin näkymiä ja lisäsivät epävarmuutta entisestään hilliten näin sijoituksia ja kulutusta.

Työttömyyden kasvu oli toinen vuoden keskeisistä kysymyksistä. Osittain suhdanteista ja osittain rakennesyistä johtuva työttömyys nousi jyrkästi 6,1 prosenttiin vuoden 2001 joulukuuta edeltäneinä kolmena kuukautena, ja se oli korkeammalla kuin milloinkaan viimeisten kahden vuoden aikana. Liiketoiminnan supistukset, lakkautukset tai palvelujen uudelleensijoittaminen ulkomaille, erityisesti Manner-Kiinaan, vähensivät työpaikkoja useimmilta aloilta.

Kiinan WTO:hon liittymisen vuoksi Hongkongin talous joutuu kohtaamaan rakennesopeutuksen, jossa Hongkongin tehtävät Manner-Kiinan kaupan välittäjänä ja porttina Kiinan markkinoille todennäköisesti asetetaan kyseenalaisiksi. Liike-elämän toimijat ovat miettineet tapoja kilpailla uudessa ympäristössä ja ajaneet suotuisaa hallituspolitiikkaa etenkin Pearl River -joen suiston talouden yhdentämiseksi paremmin Manner-Kiinan talouteen. Tältä osin vuonna 2001 toteutettiin joitakin toimenpiteitä: esimerkiksi Manner-Kiinan ammatinharjoittajiin Hongkongissa sovellettavia työhönpääsyvaatimuksia lievennettiin ja raja-asemien aukioloaikoja pidennettiin.

Toinen huolenaihe oli suuri ja kasvava budjettialijäämä, joka kasvoi ennennäkemättömiin lukemiin. Vuosien 2001-2002 julkistalouden alijäämäksi on arvioitu 65,6 miljardia Hongkongin dollaria. Tulot heikkenivät huomattavasti maakaupasta saatujen tulojen, sijoitusten ja kiinteistöverojen jyrkän laskun vuoksi. Kokonaisuudessaan julkistalouden rahoitusasema pysyi vakaana, ja joulukuussa 2001 virallinen valuuttavaranto oli 369,5 miljardia Hongkongin dollaria.- EU:n toiminta ja edut Hongkongissa

Vuonna 2001 EU oli Hongkongin kolmanneksi suurin tavarantoimittaja Kiinan ja Japanin jälkeen. Lisäksi EU oli Hongkongin kolmanneksi suurin vientimarkkina-alue Kiinan ja Yhdysvaltojen jälkeen. EU:n ja Hongkongin kahdenvälisen kaupan kokonaismäärä väheni vuonna 2001 hiukan (2,8 %) 31,3 miljardiin euroon.

Ulkomaisten sijoitusten osalta EU oli vuonna 2000 kolmanneksi suurin Hongkongin ulkomaisten sijoitusten lähde Brittiläisten Neitsytsaarien ja Manner-Kiinan jälkeen. Suoria sijoituksia tehtiin EU:sta yhteensä 318,2 miljardin Hongkongin dollarin (44,2 miljardin euron) arvosta, mikä vastasi 9:ää prosenttia kaikista sijoituksista.

EU on hyvin edustettuna Hongkongin talouden eri aloilla. Vakuutusalalla EU:n yhtiöt olivat edelleen vuonna 2001 suurin Hongkongissa toimivien ulkomaisten vakuutusyhtiöiden ryhmä. Vuoden 2001 joulukuun lopussa Hongkongissa toimiluvan saaneista 118 ulkomaisesta pankista EU:ssa rekisteröityneitä oli 43.

Julkisten rakennusurakoiden alalla EU:n yrityksille myönnettiin vuonna 2001 sopimuksia kaikkiaan 62 miljoonan euron arvosta. EU oli myös Hongkongin erityishallintoalueen hallituksen toiseksi tärkein tavarantoimittaja 21 prosentin osuudella (198 miljoonaa euroa) kaikista julkisten hankintojen alalla tehdyistä sopimuksista.

Vuoden 2001 lopulla Hongkongissa asui arviolta 41 470 EU:n kansalaista. Yhä useammilla EU:n yrityksillä oli Hongkongissa alueellinen pääkonttori tai toimisto. 299:llä EU:n yrityksellä oli vuonna 2001 Hongkongissa alueellinen pääkonttori ja 598:lla aluetoimisto. Alueellisten pääkonttoreiden määrä oli kasvanut 24,6 prosenttia ja aluetoimistojen määrä 6,6 prosenttia vuodesta 2000.

6. Hongkongin erityishallintoalue kansainvälisenä kumppanina

Hongkongin erityishallintoalue jatkaa perustuslain mukaisesti oman kauppapolitiikkansa harjoittamista erillisenä tullialueena ja täysin toimivaltuuksin. Hongkong on WTO:n ja useiden muiden kansainvälisten järjestöjen riippumaton jäsen.

Marraskuussa Dohassa Qatarissa järjestetyn WTO:n ministerikokouksen valmisteluvaiheessa Hongkongin erityishallintoalue ja EU pyrkivät yhteisymmärrykseen uuden kauppaneuvottelukierroksen - Dohan kehitysohjelman - käynnistämiseksi. Osana Hongkongin erityishallintoalueen ja EU:n välistä yhteistyötä järjestettiin monia kahdenvälisiä tapaamisia sekä osallistuttiin joihinkin valmisteleviin kokouksiin, kuten Meksikon ja Singaporen pienimuotoisiin ministerikokouksiin.

Hongkongin toimiessa WTO:n yleisneuvoston puheenjohtajana vuonna 2001 Hongkongin pysyvällä WTO-edustajalla Stuart Harbisonilla oli tärkeä ja vaikutusvaltainen tehtävä neljännen ministerikokouksen valmistelussa ja erityisesti sovitteluratkaisujen löytämisessä, kun Dohan asiakirjaa pyrittiin laatimaan sellaiseksi, että kaikki valtuuskunnat voisivat sen hyväksyä.

Useilla Hongkongin liike-elämän aloilla on vaadittu entistä painokkaammin jonkinlaista etuuskohteluun perustuvaa pääsyä Manner-Kiinan markkinoille. Etenkin Hongkongin yleinen kauppakamari pyysi Hongkongin erityishallintoalueen hallitusta harkitsemaan neuvotteluja vapaakauppa-alueen perustamiseksi. Kiinan liityttyä WTO:hon Hongkongin erityishallintoalueen hallitus ilmoitti ehdottaneensa neuvotteluja Manner-Kiinan ja sen kahden erityishallintoalueen, Hongkongin ja Macaon, välisen vapaakauppa-alueen perustamisesta. Kiinan keskushallinto suhtautui ehdotukseen myönteisesti, ja ensimmäiset neuvottelut käytiin vuoden 2002 alussa.

Yksi komission tavoitteista Kiinan WTO-jäsenyydestä neuvoteltaessa oli ajaa Kiinan integroitumista maailmantalouteen ja ympäröivään alueeseen maan vakauden ja kehityksen edistämiseksi. Vapaakauppa-alueet voivat toimia kaupan kehittäjinä edellyttäen, että ne noudattavat WTO:n periaatteita. Myös kaupan muualle suuntautumisen riski on sitä pienempi, mitä avoimempia vapaakauppa-alueet ovat suhteessa muuhun maailmaan. Tästä syystä EU seuraa tiiviisti käynnissä olevia keskusteluja Kiinan ja Hongkongin vapaakauppa-aluealoitteesta ja sitä, miten se täyttäisi WTO:n asettamat vaatimukset.

Myös keskusteluja Hongkongin erityishallintoalueen ja Uuden-Seelannin välisestä vapaakauppasopimuksesta jatkettiin. Vaikka keskusteluissa kertoman mukaan edistyttiin, joistakin kysymyksistä on vielä neuvoteltava.

Edellisessä vuosikertomuksessaan komissio pani merkille kattavan kilpailulainsäädännön puuttumisen Hongkongista. Hongkongin viranomaiset pitävät edelleen kiinni alakohtaisesta lähestymistavasta. Ne ovat edistäneet kilpailua useilla aloilla, esimerkiksi pankkitoiminnan, yleisradiotoiminnan, televiestinnän ja liikenteen aloilla. Joskus yleisen kilpailulainsäädännön puuttuminen haittaa kuitenkin viranomaisia niiden omissa ponnisteluissa tällä alalla.

Hongkong toimii rahanpesun vastaisen toimintaryhmän (FATF) puheenjohtajana vuoden 2001 heinäkuusta vuoden 2002 kesäkuuhun. G7-ryhmän maat perustivat toimintaryhmän vuonna 1989 edistääkseen rahanpesun torjuntaa. Hongkong on luonut tiiviissä yhteistyössä rahoitusalan kanssa lainsäädäntöön ja sen noudattamisen valvontaan perustuvan, vankan ja kattavan järjestelmän rahanpesun torjumiseksi. Vuoden 2001 syyskuun järkyttävät tapahtumat nostivat rahanpesun torjunnan kansainvälisen yhteisön huomion kohteeksi, ja Hongkong on pyrkinyt erityisesti tehostamaan rahanpesun vastaista järjestelmäänsä. Kansainvälisen rahoitustoiminnan keskuksena Hongkong on erityisen altis rahanpesulle. EU kannustaa Hongkongia pysymään valppaana ja sitoutumaan edelleen rahanpesun torjuntaan.

Hongkong on myös Maailman tullijärjestön jäsen.

7. Euroopan unionin ja Hongkongin väliset suhteet

- Vierailut

EU:n ja Hongkongin välisiä suhteita tiivistettiin aiempien vuosien tavoin korkean tason vierailuilla. Komission jäsen Pascal Lamy vieraili Hongkongissa helmikuussa. Hän tapasi hallituksen päämiehen Tung Chee-hwan, hallinnon pääsihteerin Anson Chanin, valtiovarainministeri Donald Tsangin sekä kauppa- ja teollisuusministeri Chau Tak-hayn. Pascal Lamy keskusteli sekä EU:n että Hongkongin poliittisesta ja taloudellisesta kehityksestä ja ministeri Chau Tak-hayn kanssa tarkemmin monenvälisistä kysymyksistä ja edistymisestä WTO:n uuden kauppaneuvottelukierroksen käynnistämisessä. Lamy puhui myös EU:n ja Hongkongin sekä Hongkongin ja EU:n liiketoiminnan yhteistyökomiteoissa.

Hongkongin elintarvike- ja ympäristöhygieniaviraston korkeiden virkamiesten valtuuskunta teki opintovierailun kuuteen EU:n jäsenvaltioon ja tutustui useisiin terveydenhuolto-, elintarvike- ja ympäristöalan laitoksiin ja virastoihin. Valtuuskunta tapasi myös vastaavia komission virkamiehiä ja keskusteli heidän kanssaan elintarvikkeiden toimitusketjun hallinnasta ja Euroopan elintarvikeviraston toiminnasta.

Valtiovarainministeri Antony Leung teki kesäkuussa ensimmäisen ulkomaanmatkansa ministerin ominaisuudessa ja vieraili komissiossa. Leung tapasi komission jäsenet Pedro Solbesin ja Mario Montin sekä keskusteli heidän kanssaan EU:n ja Hongkongin talouden tilanteesta, Hongkongin ulkomaanvaluuttavarannon euromääräisestä osuudesta ja kilpailupolitiikan kysymyksistä.

Turvallisuusministeri Regina Yip vieraili komissiossa syyskuussa. Hän tapasi sisä- ja oikeusasioista vastaavan komission jäsenen António Vitorinon ja keskusteli hänen kanssaan monenlaisista aiheista, kuten maahanmuutosta, rahanpesusta, takaisinottoa koskevien EU:n ja Hongkongin välisten neuvottelujen edistymisestä sekä EU:n laajentumisesta.

Hallinnon pääsihteeri Donald Tsang vieraili komissiossa marraskuussa. Hän tapasi komission varapuheenjohtajan Neil Kinnockin ja komission jäsenen António Vitorinon: koska EU:n ja Hongkongin välistä takaisinottosopimusta koskevat neuvottelut oli saatu onnistuneesti päätökseen, komission jäsen Vitorino ja pääsihteeri Tsang saivat seurata lopullisen sopimustekstin parafointia. Takaisinottosopimusta koskevat neuvottelut käytiin Hongkongissa lokakuussa ja olivat jatkoa EU:n maaliskuussa tekemälle päätökselle poistaa viisumipakko Hongkongin erityishallintoalueen passin haltijoilta (ks. jäljempänä). Kyseessä on EY:n ensimmäinen takaisinottosopimus, ja se on tarkoitus ratifioida vuoden 2002 jälkipuoliskolla. Maahanmuuttokysymysten sekä Aasian ja Euroopan taloudellisen ja poliittisen kehittymisen ohella tapaamisissa käsiteltiin kansainvälisen talouden tilaa ja Kiinan liittymistä WTO:hon.

Euroopan keskuspankin johtokunnan jäsen Domingo Solans kutsuttiin pitämään pääpuhe talous- ja rahaliittoa sekä euroseteleiden ja eurokolikoiden käyttöönottoa käsitelleeseen seminaariin, joka pidettiin Hongkongissa 13. joulukuuta 2001. Domingo Solans tapasi hallinnon pääsihteerin Donald Tsangin ja Hongkongin rahatalousviranomaisen pääjohtajan Joseph Yamin.

- Viisumivapaus matkustettaessa EU:hun

Euroopan unionin ministerineuvosto antoi 15. maaliskuuta 2001 asetuksen niistä valtioista ja alueista, joiden kansalaisilla on oltava viisumi matkustettaessa EU:n alueelle. Asetuksessa annetaan viisumivapaus Kiinan kahden erityishallintoalueen, Hongkongin ja Macaon, passinhaltijoille. Asetus tuli voimaan 10. huhtikuuta, eikä sen soveltamisessa ole ollut ongelmia. Hongkongin viranomaiset ja liike-elämän toimijat olivat pitkään pyytäneet erityishallintoalueen passinhaltijoille viisumivapautta EU:hun matkustettaessa. Komissio oli tyytyväinen siihen, että neuvosto hyväksyi sen tekemän ehdotuksen ja antoi asetuksen hyvin lyhyessä ajassa. Niin Hongkongin erityishallintoalueen hallitus, Hongkongin liike-elämän edustajat kuin myös tiedotusvälineet ilmaisivat tyytyväisyytensä tähän. Myöhemmin monet EU:n ehdokasmaista ottivat mallia EU:n päätöksestä.

- Tulliyhteistyö

Vuonna 2001 Euroopan yhteisön ja Hongkongin tulliyhteistyötä jatkettiin vuonna 1999 tehdyn yhteistyötä ja keskinäistä hallinnollista avunantoa tulliasioissa koskevan sopimuksen mukaisesti. Tulliyhteistyösekakomitean kolmas vuosikokous päätettiin Brysselissä 13. joulukuuta rakentavin ja antoisin tuloksin.

- Teollis- ja tekijänoikeudet

Komission on seurannut edellisten vuosien tavoin alan kehittymistä hyvin kiinnostuneena. Hongkongin erityishallintoalueen hallitus jatkoi toimenpiteitä laittoman valmistamisen ja väärentämisen torjumiseksi lujittamalla lainsäädäntöä ja sen noudattamisen valvontaa sekä ottamalla käyttöön rikosoikeudellisia seuraamuksia tekijänoikeuksia loukkaavien tuotteiden käytöstä. EU jatkaa yhteistyötä Hongkongin kanssa WTO:n ja Maailman henkisen omaisuuden järjestön WIPO:n kaltaisilla foorumeilla. Hongkongin tulliviranomaiset toteuttivat useita laittomasti kopioitujen ohjelmistojen yrityskäyttöön kohdistettuja ratsioita. Hongkongin erityishallintoalueen hallitus antoi tätä alaa koskevan kuulemisasiakirjan, ja kuulemisen tuloksia odotettaessa joidenkin tekijänoikeussäännösten antamista lykättiin väliaikaisesti.

Vaikka teollis- ja tekijänoikeuslainsäädännön vahvistamisessa tapahtui merkittävää edistystä, laiton kopiointi ja tavaramerkkiväärennökset Hongkongissa ja sitä ympäröivällä alueella ovat edelleen yksi EU:n teollisuuden suurimmista huolenaiheista. Hongkongin erityishallintoalueen pitäisi jatkaa ponnisteluja teollis- ja tekijänoikeuksien noudattamiseksi.

- Liiketoiminnan yhteistyökomitea

Liiketoiminnan yhteistyökomiteassa EU:n ja Hongkongin yritysmaailman edustajat kokoontuvat keskustelemaan talouden kehityksestä ja muista yhteisestä kiinnostavista asioista. Komitea kokoontui 19. helmikuuta 2001 Hongkongissa. Komission jäsen Pascal Lamy piti kokouksessa avauspuheenvuoron, ja hallituksen päämies Tung Chee-hwa tarjosi komitean jäsenille lounaan.

- Euroopan kauppakamari

Vuonna 2001 perustettu Hongkongin Euroopan kauppakamari järjesti komission jäsenelle Pascal Lamylle lounastapaamisen, joka sai laajan osanoton. Pascal Lamy käsitteli puheessaan WTO:ta koskevia kysymyksiä. Kauppakamari järjesti lisäksi yhdessä EU:n Hongkongin toimiston ja Hongkongin kaupan kehittämisneuvoston kanssa seminaarin eurosta. Seminaarin pääpuheen piti EKP:n johtokunnan jäsen Domingo Solans, ja kauppakamarin tiloissa järjestettiin eurosetelien ja eurokolikkojen näyttely.

8. Päätelmät

Komissio on tyytyväinen Kiinan keskushallinnon ja Hongkongin erityishallintoalueen hallituksen sitoumuksiin turvata "yksi maa, kaksi järjestelmää" -periaatteen noudattaminen. Periaatteen soveltaminen vuonna 2001 osoitti, että Hongkong on yleisesti ottaen onnistunut säilyttämään ainutlaatuisen ja erillisen identiteettinsä osana Kiinaa. Komissio on tietoinen Kiinan presidentin Jiang Zeminin kannanotosta, jonka mukaan Hongkongin erityishallintoalueen hallituksen olisi huolehdittava Falun Gong -lahkon kaltaisista kysymyksistä. Hongkongin arvojärjestelmän ja sen laajan itsehallinnon suojaaminen edellyttää sekä Manner-Kiinan että Hongkongin viranomaisten täysipainoista ja yksiselitteistä sitoutumista sekä valppautta.

EU seuraa tilanteen kehittymistä jatkossakin erittäin tarkkaan. Erityisesti mielenkiinnon kohteena ovat mahdollisesti annettava lahkojen vastainen lainsäädäntö ja sen vaikutukset ilmaisunvapauteen Hongkongissa.

Viiden vuoden kuluttua Hongkongin luovuttamisesta Kiinalle se on edelleen vapaa ja avoin yhteiskunta, jossa kunnioitetaan oikeusvaltion periaatteita. Alueen tiedotusvälineet ovat monipuoliset ja poliittinen kulttuuri vilkasta. Sen kansainväliset yhteydet ovat edelleen vahvat.

Entistä vastuuvelvollisemman hallintojärjestelmän käyttöönotto on erittäin tärkeää Hongkongin perustuslaillisen kokonaiskehityksen kannalta. Jatkuvat keskustelut tästä kysymyksestä vuonna 2001 olivatkin osoitus oikeansuuntaisesta kehityksestä. On kuitenkin erittäin tärkeää, että tehtävillä muutoksilla vahvistetaan eikä suinkaan heikennetä Hongkongin virkamieskunnan asemaa. Sen ammattitaito on maailman huippua ja se ansaitsee suuren osan Hongkongin kuluneiden vuosien aikana saavuttaman yhteisöllisen menestyksen kunniasta. Jos Hongkongin halutaan menestyvän tulevaisuudessa yhtä hyvin kuin ennenkin, on olennaisen tärkeää, että sen virkamieskunta säilyy kyvykkäänä ja epäpoliittisena ja on valmis antamaan puolueettomia ja rohkeita neuvoja, jotka ovat Hongkongin väestön yleisen edun mukaisia.

Yleinen mielenkiinto Hongkongissa kohdistuu tulevina vuosina väistämättä ensisijaisesti demokratia kehitykseen. Perustuslain mukaan lopullisena tavoitteena on yleinen ja yhtäläinen äänioikeus. Lakiin sisältyy myös säännös siitä, että hongkongilaiset voivat vuonna 2007 esittää mielipiteensä päätettäessä äänioikeuden toteutumisen aikataulusta. Kysymyksestä lähivuosina käytävällä vapaalla ja avoimella keskustelulla voidaan edelleen merkittävästi lujittaa "yksi maa, kaksi järjestelmää" -periaatetta ja vakuuttaa sekä Hongkongissa että sen ulkopuolella, että alueen hallinto on todellakin Hongkongin väestön käsissä luvatun laajan autonomian mukaisena.

Hongkong on tällä hetkellä vaativassa ja haastavassa tilanteessa. Monet hongkongilaiset ovat ymmärrettävästi huolissaan tulevaisuudesta. Vaikeudet ovat pikemminkin taloudellisia kuin poliittisia ja johtuvat suurelta osin Aasian talouden kriisistä sekä koko maailmantalouden hidastumisesta eikä Hongkongin tai Kiinan omista toimista.

Hongkong selviää nykyisistä ongelmista niin kuin se on selvinnyt aiemmistakin haasteista, ja nousee niistä entistä vahvempana. Se selviää niistä säilyttämällä itseluottamuksensa ja vakaumuksensa. Hongkongin suurin vahvuus on sen ainutlaatuinen ja erityinen, kaikista muista alueista poikkeava luonne. Juuri tästä on kyse "yksi maa, kaksi järjestelmää" -periaatteessa. Se on yhteisen julistuksen ydin, joka pätee vuonna 2002 yhtä vahvana kuin vuonna 1997. Hongkongin ja Manner-Kiinan haasteena on jatkaa paitsi "yksi maa" -periaatteen suojelua ja lujittamista myös kahteen järjestelmään sitoutumista, mikä on aivan yhtä tärkeä seikka.